《次韵寄苏仲质》
宋代·丘葵

十年前事付流水，清梦悠悠何处寻。
老去谁怜三献玉，生来不受四知金。
穷途赖有陈雷友，大雅应殊郑卫音。
俗子纷纷败人意，何时握手再论心。

作者简介：泉州同安人，字吉甫。早年有志朱子之学，亲炙于吕大圭、洪天锡之门。杜门励学，不求人知。宋亡，居海屿中，因自号钓矶翁。元世祖闻其名，遣御史奉币征聘，不出，赋诗见志。年八十余卒。有《易解义》、《书解义》、《诗解义》、《春秋解义》、《周礼补亡》及诗集。